
ДОКЛАДНА ЗАПИСКА
от ВЕСЕЛИН МАТЕЕВ ПРЕНЕРОВ
Председател на Постоянна комисия по култура 
и читалищна дейност

Относно: Изграждане и поставяне на паметен знак на Княз Александър І Батенберг в гр.Бургас

УВАЖАЕМИ ОБЩИНСКИ СЪВЕТНИЦИ, 
Княз Александър І Батенберг е първият български владетел след освобождението на страната ни от османско иго. Той е избран на 17 април 1879 г. от Първото Велико народно събрание с пълно мнозинство.
Заемането на престола не е първият досег на монарха с родината ни. А. Батенберг взима участие в освободителната за българите Руско-турска война 1877-1878г. като доброволец. Офицер е в отряда, предвождан от ген. Гурко, който взима участие в някои от най-решителните и тежки сражения при Шипка, Казанлък, Стара и Нова Загора. За включването му в акцията по прекъсване на жп линията около Кояджик получава Георгиевски кръст за храброст. 
На 26 юни 1879 г. в Търново княз Александър І полага тържествена клетва пред Великото народно събрание. Великите сили потвърждават избора и в началото на август султанът, според Берлинския договор, го утвърждава с ферман за княз на третото българско царство.
От този момент до абдикацията му на 8-ми септември 1886 година политическият живот в младото княжество не оставя нито миг спокойствие на младия монарх. С идея да се ускори изграждането на държавата и тя да се модернизира, княз Александър І взема властта в свои ръце през 1881 година, суспендирайки конституцията и осъществявайки първия държавен преврат в новата българската история.
След този спорен период от неговото управление следват събития, които свалят съмненията в неговата безкористност и показват, че князът се ръководи в действията си изцяло от българските интереси. Неоспоримо доказателство за това твърдение е и една от най-големите заслуги на княз Александър I Батенберг към българския народ – Съединението на южна и северна България от 6-ти септември 1885г., което е провъзгласено в негово име. Той става „Княз на Северна и Южна България“ и влиза триумфално в Пловдив. Това е най- голямото териториално разширение на България по пътя към националното обединение и се осъществява в изключително сложна дипломатическа обстановка. 
При защитата на Съединението в Сръбско-българската война – А. Батенберг се оказва непоклатим и целеустремен. Въпреки липсата на одобрение от Европа и сръбската агресия, България успява да защити Съединението си, а Батенберг се превръща в последния български монарх, участвал пряко във военни действия.
Княз Александър I  Батенберг умира на 5 ноември 1893 г. далеч от България. След като вестта за смъртта му достига до България в армията е обявен десет дневен траур. Тогавашните държавници изпълняват неговото предсмъртно желание да бъде погребан в България. Тленните останки на княза са положени в специално издигнат за целта мавзолей в центъра на София.

На 08.06.2017 г. в Общински съвет – Бургас е постъпило писмо от Димитър Николов – Кмет на Община Бургас, с вх. № 08-00-6236/08.06.2017 г., във връзка с предложение от инициативен комитет, с председател Любомир Атанасов, за изграждане и поставяне на паметен знак на Княз Александър I  Батенберг. Към писмото е представена необходимата документация за разглеждане на предложението в постоянните комисии, съгласно Правилника за реда за подаване на предложения и вземане на решения от Общинския съвет за изграждане на паметници, монументи, паметни плочи и други на територията на община Бургас. 
На 08.06.2017 г., съгласно изискването на чл. 11 от Правилника за реда за подаване на предложения и вземане на решения от Общинския съвет за изграждане на паметници, монументи, паметни плочи и други на територията на община Бургас, е проведено съвместно заседание на ПК по устройство на територията, ПК по образование и вероизповедание и ПК по култура и читалищна дейност, на което членовете установиха, че са налице изискуемите документи и подкрепиха искането за поставяне на паметен знак на Княз Александър І Батенберг в гр.Бургас.  
Средствата за изграждането и поставянето на паметен знак на Княз Александър І Батенберг в гр.Бургас ще бъдат осигурени от инициативния комитет.

Предвид гореизложеното и на основание чл. 62, ал. 8 от ЗУТ, чл. 11 от Правилника за реда за подаване на предложения и вземане на решения от Общинския съвет за изграждане на паметници, монументи, паметни плочи и други на територията на община Бургас, предлагам на Общински съвет – Бургас  да вземе следното

РЕШЕНИЕ:
Дава съгласие за поставяне на паметен знак на Княз Александър І Батенберг в гр.Бургас, ситуиран в благоустроена площ до входа на Пристанище Бургас, намираща се в улична регулация от о.т. 195 до о.т. 196 по плана на ЦГЧ, гр.Бургас, ПИ с идентификатор 07079.618.22. по КК на гр.Бургас.

Приложения: 
1. Предложение за изграждане на паметен знак;
2. Мотиви за поставяне на паметния знак;
3. Протокол-решение на Експертен съвет по устройство на територията;
4. Идеен проект на паметния знак и ситуационно решение;
5. Протокол от обществено обсъждане;
6. Присъствен лист;
7. Скица – извадка №274/31.05.2017 г. при Община Бургас
8. Схема за разполагане на мемориален знак на княз Александър I Батенберг;
9. Писмо вх.№ 07-00-61/27.05.2016 г. от Държавно предприятие „Пристанищна инфраструктура“;
10. Протокол №2 от 08.06.2017 г. на сборна комисия по чл. 11 от Правилника за реда за подаване на предложения и вземане на решения от Общинския съвет за изграждане на паметници, монументи, паметни плочи и други на територията на община Бургас.

С Уважение,
ВЕСЕЛИН МАТЕЕВ ПРЕНЕРОВ
Председател на Постоянната комисия по 
култура и читалищна дейност
